Herrie oor ‘een aand in Mandela se sel’Nelson Mandela se sel. Foto: Flikr via Thomas Berg. ŉ Herrie het op sosiale media losgebars toe CEO Sleepout ŉ advertensie geplaas het wat een aand in wyle oudpres. Nelson Mandela se sel op Robbeneiland, waarin hy die grootste gedeelte van sy 27 jaar agter tralies deurgebring het, opveil. Die geleentheid sou op 18 Julie, die dag wat Mandela 100 jaar oud sou word, plaasvind. Die bod het op $250 000, oftewel sowat R3,4 miljoen, begin. CEO Sleepout hou jaarliks ŉ geleentheid waartydens uitvoerende hoofde van maatskappye vir een nag op straat slaap om sodoende geld in te samel vir minderbevoorregtes. Die beplanning was glo dat een persoon self in Mandela se sel sou slaap en sowat 60 ander op ander plekke op die eiland. Liane McGowan, woordvoerder vir CEO Sleepout, het Maandag aan Maroela Media bevestig dat die geleentheid nou na later vanjaar geskuif is om saam met ŉ ander geleentheid in Suid-Afrika te val wat ook ter ere van Mandela sal wees. “Dit is geskuif aangesien ons teikenmark internasionaal is en die mense wat self deelneem gevra het dat dit geskuif word.” Die advertensie. Foto: Twitter via @victordlamini. Volgens McGowan sou alle fondse wat ingesamel word na die Prison-to-College Pipeline-organisasie gegaan het. Dit is ŉ organisasie wat volgens McGowan glo dat alle gevangenes dieselfde toegang tot tersiêre onderrig verdien. “Ons hele idee was van die begin af om iets negatiefs in Suid-Afrika se geskiedenis te neem en dit in iets positiefs om te keer. Mandela het studeer terwyl hy in die tronk was en ons het dit as ŉ geleentheid gesien om ŉ blywende positiewe bydrae te maak. Ons hele oogmerk is om geld vir minderbevoorregtes in te samel,” het sy verduidelik. McGowan het gesê woordvoerders, belanghebbendes, hoofde en ander relevante persone was almal op 10 Mei teenwoordig toe die geleentheid se mediabekendstelling plaasgevind het. “Ons weet nie presies waar hierdie herrie nou vandaan kom nie; dit het gister losgebars. Ons het reeds twee weke terug die advertensie afgehaal net om te verhoed dat mense aanhou bespreek, want ons het sowat ses weke gelede die besluit geneem dat die Robbeneiland-weergawe van die projek nie meer sou plaasvind nie.” Sy het bygevoeg die besonderhede van later vanjaar se geleentheid is nog nie bevestig nie. Morongoa Ramaboa, woordvoerder vir Robbeneiland, het egter Donderdag aan Maroela Media gesê die moontlikheid om Madiba se sel op te veil is nooit tydens hul onderhandelinge met CEO Sleepout bespreek nie. “Hulle het ons vroeër vanjaar genader oor die moontlikheid om die CEO Sleepout by ons te hou en ons het dit verwelkom. Ons sou dit soos ŉ geleentheid hanteer. Mense sou kon oornag, maar uiteraard op ŉ spesifieke plek in ŉ beheerde omgewing. Ons is verantwoordelik vir alle mense hier.” Foto: Facebook viaRobben Island Museum – An agency of the Department of Arts & Culture. Ramaboa het gesê hulle veroordeel die opveil van Mandela se sel ten sterkste en is hartseer daaroor dat die oudpresident se nalatenskap so uitgebuit word. “Ons het deur openbare platforms van die veiling te hore gekom. Ons is ŉ wêrelderfenisgebied en sou so iets onder geen omstandighede toelaat nie.” Volgens haar het die organiseerders van CEO Sleepout op 20 Junie vir hul ŉ e-pos gestuur en in kennis gestel dat die geleentheid nou uitgestel word tot November. “Ons het ná ons te hore gekom het van die veiling na hulle uitgereik en is in kennis gestel dat hul menslikehulpronne-afdeling ŉ verklaring moet saamstel. Ons het tot nou toe nog niks van hulle gehoor nie.” Sosialemediagebruikers het uitgevaar teen dié idee dat iemand ŉ nag in Mandela se sel deurbring en meen dat dit in swak smaak en ŉ uitbuiting van die struggle-ikoon se swaarkry op die eiland is.